El 2 de juny es lliuraran els premis de la I edició del concurs de guions “La Traca”
22 de març de 2017

La I edició del concurs de guions de llargmetratges de comèdia “La Traca”, promogut per l'Associació d'Escriptors de l'Audiovisual Valencià (EDAV) amb el suport de l'Ajuntament de l'Eliana, arriba al seu punt culminant. Aquest divendres dia 2 de juny, a les 19 hores en el Centre Sociocultural, serà lliurat el premi, dotat amb 2.000 euros, al guió guanyador.

L'objectiu del concurs és contribuir al fet que es facen bones comèdies que proporcionen a l'espectador una experiència agradable, que propicie el riure, tan sanador i necessari en temps tan tensionats. El jurat ha estat compost per Antonio Llorens Sanchis, crític cinematogràfic, guionista i director; Gerardo León Peris, també crític cinematogràfic; i Antonia Montaner, vocal de la Junta Directiva de EDAV.

Les obres que opten al premi són “Spain is different”, del guionista mallorquí Juan José Durán Campillejo; “Moduleros”, dels bascos Asier Guerricaechebarría, Javier Echaniz i Ió Iriarte; i “69 maneras de matar a una estrella”, del madrileny Víctor Almazán. A aquesta primera edició de “La Traca” s'han presentat 32 obres procedents dels més diversos punts de la geografia espanyola. Per als organitzadors, la convocatòria ha sigut tot un èxit de participació.

El premi serà lliurat per Joan Álvarez, Director General de l'Acadèmia del Cinema. L'acte comptarà amb la presència de l'alcalde de l'Eliana, Salva Torrent; el director adjunt de Cinematografia i Adiovisuales de l’Institut Valencià de Cultura, José Luis Moreno; i representants de les associacions de productors i d'actors i actrius de la Comunitat Valenciana.

El dia 2 de juny, i com a complement al lliurament d'aquest premi, s'inaugurarà l'exposició “Cómicos Ibéricos” de l'il·lustrador Antonio Chumillas, “Tete Chumi”, que podrà veure's fins al 30 de juny en el Centre Sociocultural de l'Eliana.